**Tverin lento-onnettomuus** tapahtui 23. elokuuta 2023, kun Embraer Legacy 600 -liikelentokone putosi Tverin alueella Venäjällä, matkalla Moskovasta Pietariin. Maahansyöksyssä kuolivat kaikki koneessa olleet kymmenen henkilöä, joista seitsemän oli matkustajia ja kolme miehistön jäseniä. Venäjän viranomaisten mukaan lennolla olivat mukana myös oligarkki ja palkkasotilasyhtiö Wagnerin johtaja Jevgeni Prigožin ja niinikään Wagnerissa mukana ollut Dmitri Utkin. Sosiaalisessa mediassa on väitetty, että kone olisi ammuttu alas. Ajatushautomo Institute for the Study of War (ISW) pitää koneen putoamista Venäjän presidentti Vladimir Putinin määräämänä salamurhana, jonka pääkohteina olivat Prigožin ja Utkin. Prigožin oli kaksi kuukautta aiemmin johtanut Venäjän sotilasjohtoa vastaan suunnattua lyhyttä kapinaa, joka oli päättynyt Wagner-ryhmän ja Venäjän johdon väliseen sovintoon jättäen hänen asemansa Venäjällä avoimeksi.

Wagner vahvisti 23. elokuuta Prigožinin kuolleen onnettomuudessa. 27. elokuuta uutisoitiin venäläisen tutkintakomitean vahvistaneen geneettisten testien perusteella onnettomuudessa kuolleiden henkilöllisyydet. Uhrien henkilöllisyydet vastasivat matkustajalistalla olleita nimiä.

Onnettomuus
-----------

Lento lähti 14.59 ja saavutti 8 500 metrin korkeuden kello 15.11. Kone katosi tutkasta 15.20. Lentokone putosi Kuženkinoon Tverin alueelle, 100 kilometriä pohjoiseen lennon lähtöpisteestä Moskovassa.

Teorioita putoamisesta
----------------------

Venäläisessä mediassa levinneiden väitteiden mukaan kyseessä oli terrori-isku.

Prigožinia lähellä oleva Telegram-kanava väitti Venäjän puolustusministeriön ampuneen koneen alas. Kreml kiisti alasampumisen 25. elokuuta.

5. lokakuuta Vladimir Putin tiedotti, että epäilee koneen pudonneen kyydissä olleiden käsikranaattien räjähdettyä. Hän torjui väitteet alasampumisesta ja kertoi, että tutkijat olivat löytäneet kuolleiden ruumiista käsikranaatrien sirpaleita. Putin kertoi, että koneessa olleet olisivat saattaneet käsitellä kranaatteja huolimattomasti ollessaan alkoholin tai huumeiden vaikutuksen alaisina. Institute for the Study of War arvioi puhetta oudoksi, onnettomuuden uhreja syyttäväksi yritykseksi poistaa epäilyjä Kremliä kohtaan.

24. elokuuta Yhdysvaltain puolustusministeriö kertoi, ettei heidän mukaan ole merkkejä ilmatorjuntaohjuksella alasampumisesta, mutta epäilivät koneen räjäyttämistä kyydissä olleilla räjähteillä.

*Wall Street Journalin* tietojen mukaan koneen siiven alle oli asennettu pieni räjähde turvatarkastuksen aikana. WSJ:n mukaan murhan järjesti Putinin vanhin liittolainen ja luotettu, entinen vakooja Nikolai Patrušev. Patrušev uskoi, että Moskovan riippuvuus Wagnerista Ukrainassa antoi Prigozhinille poliittista ja sotilaallista valtaa, joka uhkasi Kremliä enenevässä määrin. Kun Wagner järjesti juhannuskapinansa, Patrušev näki siinä tilaisuuden päästä Prigozhinista lopullisesti eroon. Elokuussa Patrušev antoi avustajalleen käskyn aloittaa valmistelut Prigozhinin eliminoimiseksi, eikä Putin vastustanut suunnitelmaa. WSJ perustaa tietonsa länsimaisten tiedusteluviranomaisten ja entisen venäläisen tiedustelu-upseerin kertomuksiin.

Lähteet
-------

1. ↑  ISW: Lähes varmasti Putinin tilaama salamurha *Ilta Sanomat*.  24.8.2023. Sanoma. Viitattu 24.8.2023.
2. ↑  Wagner-johtaja Jevgeni Prigožin on kuollut – Wagner ja Venäjän ilmailuviranomaiset vahvistavat *Yle Uutiset*.  23.8.2023. Viitattu 23.8.2023.
3. ↑  Venäjä | Wagner-johtaja Prigožinin epäillään kuolleen koneen maahansyöksyssä – Tämä tilanteesta tiedetään *Helsingin Sanomat*.  23.8.2023. Viitattu 23.8.2023.
4. 1 2 3  Prigozhin kuoli – tämä lentokoneen viime hetkistä ja putoamisesta tiedetään nyt *Ilta-Sanomat*.  23.8.2023. Viitattu 24.8.2023.
5. ↑  Aholuoto, Vilma: Venäläiset tutkijat vahvistavat Prigožinin kuolleen lento-onnettomuudessa *Helsingin Sanomat*.  27.8.2023. Viitattu 28.8.2023.
6. ↑  Ian Petchenik: Russian Legacy 600 crashes near Tver *Flightradar24 Blog*.  23.8.2023. Viitattu 26.8.2023. (englanniksi)
7. ↑  Yevgeny Prigozhin: 'Ten killed' in private jet crash in Russia with Wagner boss on board *Sky News*. Viitattu 26.8.2023. (englanniksi)
8. ↑  Kremlin denies giving order to kill Wagner chief Prigozhin *BBC News*. Viitattu 25.8.2023. (englanniksi)
9. ↑  Putin suggests Wagner boss Prigozhin’s plane brought down by grenade blast *Al Jazeera*. Viitattu 1.11.2023. (englanniksi)
10. ↑  Putin comments on Prigozhin's presumed death for first time *NBC News*.  24.8.2023. Viitattu 1.11.2023. (englanniksi)
11. ↑  Thomas Grove, Alan Cullison and Bojan Pancevski: WSJ News Exclusive | How Putin’s Right-Hand Man Took Out Prigozhin *WSJ*.  22.12.2023. Viitattu 22.12.2023. (englanniksi)
12. ↑  Is- Stt: WSJ: Hän järjesti Prigozhinin murhan *Ilta-Sanomat*.  22.12.2023. Viitattu 22.12.2023.